text: » Una Gala amb nom i cognoms | EL9NOU.CAT
  Una Gala amb nom i cognoms
  La festa major de Campdevànol, marcada pel centenari del pintor Coll i Bardolet. Diumenge seran a l'homenatge el conseller de Cultura, Ferran Mascarell; la presidenta del Consell Insular de Mallorca, Maria Salom, i l'alcalde de Valldemossa, Nadal Torres. Un espectacle muscial el recordarà.
  15/09/2012 | 7:23
  26462.jpg |
  Un 7 de novembre de 1912 naixia a Campdevànol Josep Coll i Bardolet i aquest divendres, 100 anys després, el poble homenatja el seu pintor més universal amb una festa major dedicada de ple a la celebració del seu centenari.
  Segons Olga Coll, la seva reneboda, "seria la persona més feliç del món amb els actes que Campdevànol ha programat per la festa". Com no podia ser d'altra manera, la pintura prendrà protagonisme en l'exposició retrospectiva "Una mirada campdevanolenca", amb prop d'una seixantena d'obres inèdites que famílies del municipi –i alguna de Ripoll– han cedit desinteressadament per a l'ocasió.
  Des de dissabte a les 12 del migdia, que s'inaugurarà, i fins dilluns es podrà gaudir, a la Sala Auditori del Centre Cívic, d'aquesta col·lecció privada que realitza un viatge per la vida i obra del pintor. "Val la pena, perquè difícilment tornarem a veure mai aquestes obres juntes", comenta Joan Manso, alcalde de Campdevànol.
  Com detalla Josep Morer, un dels coordinadors de l'exposició, també es podran veure retalls de premsa i fotografies inèdites del pintor.
  L'espectacle de dansa Comte Arnau, de l'Esbart Marboleny, dissabte, és un altre petit homenatge a la gran passió que Coll i Bardolet sentia per la dansa.
  Però el plat fort arriba diumenge. Un cop ballada la Gala, tindrà lloc l'acte institucional del centenari del naixement del pintor, que comptarà amb la presència, entre altres autoritats, del conseller de Cultura, Ferran Mascarell; la presidenta del Consell Insular de Mallorca, Maria Salom, i l'alcalde de Valldemossa, Nadal Torres.
  Més tard, la Sala Diagonal acollirà el concert del centenari Coll i Bardolet, notes d'una vida, a càrrec de l'Orquestra de Cambra de l'Empordà i la popular cantant Beth, que juntament amb els balls mallorquins del Parado de Valldemossa repassaran la vida del pintor a través de la música, en un concert que es presenta únic i irrepetible.
  Fins i tot la banda sonora dels focs artificials de fi de festa recordarà les preferències musicals de Coll i Bardolet, seleccionades per la seva pròpia família. Campdevànol és el poble que l'ha vist néixer, que li ha dedicat un carrer i una pinacoteca i que s'ha agermanat amb Valldemossa, on residia.
  I és el poble que cada any rebia la visita del pintor perquè, com explica el seu nebot, Josep Coll, "no va deixar caure en l'oblit a qui mai l'havia oblidat".
  · Cultura de dia, gresca de nit
  Després del pregó d'aquest dijous al vespre, a la nit el sopar popular a la Sala Diagonal encetarà la primera nit de gresca, que recupera la Ruta dels Vàndals pels bars del poble.
  Stamps, Insershow i el Pd Kalavera actuaran al Diagonal en la Nit de Concerts del Kol·lectiu Kampdevànol, on els més atrevits demostraran la seva destresa bevent amb porró en el III Concurs de Titius.
  Mentrestant, es podrà gaudir a l'aire lliure de la Primera Disco Bàsket Sènior, a Can Ribalaigua, i de la festa del Moto Club amb xou de foc i el locutor i DJ Adrià Ortega, al Pont de la Farga.
  Dissabte serà dia de competicions, tant esportives com d'escacs i botifarra, amb la novetat del primer concurs d'apilar caixes. Tampoc faltarà la cercavila de geganters i grallers i, a la nit, la música electrònica del Kol·lectiu i les carpes del Bàsket i el Moto Club seran la banda sonora de Can Ribalaigua, al costat de Juli Piris, a la plaça de la Dansa, i La Loca Histeria, al Diagonal, a partir de les 3.
  Diumenge el poble es despertarà amb la xocolatada i la missa solemne amb la Coral dels Amics de la Processó. Es proclamaran també la nova pubilla i l'hereu de Campdevànol i, com cada any, a les 6 de la tarda hi haurà la tradicional ballada de la Gala.